## El Consell destina prop de tres milions d’euros des de 2023 per a impulsar la compra pública d’innovació en la Comunitat Valenciana

*** Ivace+i Innovació finança 21 projectes de compra pública d’innovació impulsats per ajuntaments, empreses i entitats públiques d’investigació
* El director general d’Innovació destaca el suport del Consell als entorns controlats de prova i a la formació en compra pública**

La Conselleria d’Innovació, Indústria, Comerç i Turisme, que dirigix Marián Cano, ha destinat al voltant de tres milions d’euros des de 2023 a l’impuls de la compra pública d’innovació (CPI) en la Comunitat Valenciana a través d’accions de difusió i línies d’ajudes dirigides tant a entitats locals i del sector públic com a empreses.

Esta fórmula permet a les administracions públiques adquirir béns i servicis que no existixen en el mercat per a millorar els servicis públics que presten a la ciutadania, impulsant així que empreses i centres d’investigació desenrotllen solucions innovadores.

Al llarg d’esta legislatura, Ivace+i Innovació ha finançat un total de 21 projectes de CPI, una desena dels quals estan impulsats per ajuntaments i entitats locals, nou procedixen d’empreses i dos sorgixen de la iniciativa de centres d’investigació públics.

El director general d’Innovació, Juan José Cortés, ha fet este balanç durant la seua intervenció en el Fòrum Iberoamericà de CPI i Innovació Oberta, que se celebra fins demà divendres a Granada, i a on la Generalitat compta amb un expositor propi per a donar a conéixer les actuacions que s’estan desplegant en este àmbit.

En total, s’han destinat al voltant de 2,5 milions d’euros a través de dos línies de subvenció amb objectius complementaris. La més rellevant, per inversió i nombre de sol·licitants, se centra a incentivar la demanda d’I+D+i per part de les administracions locals i entitats del sector públic.

“Des de la Conselleria d’Innovació, a través d’Ivace+i, ajudem els ajuntaments a dur a terme procediments de CPI finançant la formació d’empleats públics o l’assessoria tècnica necessària per a completar amb èxit estos processos”, ha indicat Cortés, que ha recordat que des de la seua posada en marxa més de 30 consistoris i mancomunitats han desplegat accions de compra pública innovadora.

En paral·lel, Ivace+i Innovació també presta assessorament tècnic i especialitzat a la Generalitat i el seu sector públic per a impulsar projectes de CPI, des de la fase inicial, en la qual s’identifiquen les necessitats que es poden satisfer mitjançant esta fórmula, fins a la licitació final del contracte.

Esta labor d’assistència tècnica ha facilitat el desenrotllament d’innovacions en l’àmbit del transport públic, amb un sistema intel·ligent per a Ferrocarrils de la Generalitat Valenciana (FGV) que substituïx les ordes en paper, o en el camp de la salut, en què s’ha desenrotllat un dispositiu d’imatge molecular d’altes prestacions que millora la resolució dels escàners PET convencionals.

**Més formació i suport a ‘sandbox’**

Així mateix, el director general d’Innovació ha insistit en la necessitat d’avançar en la formació en compra pública d’innovació i ha destacat que 675 empleats públics i empreses han completat els cursos de capacitació que la Conselleria d’Innovació ha activat, bé de manera directa o a través d’organitzacions col·laboradores, com la Fundació Empresa Universitat d’Alacant (Fundeun) o l’Associació Valenciana de Municipis i Províncies (FVMP). En eixe sentit, ha reconegut que “la col·laboració no es decreta, es construïx, la qual cosa exigix un canvi cultural profund en l’Administració”.

Segons el parer de Cortés, la posada en marxa d’entorns controlats de prova a on les empreses puguen testar els seus desenrotllaments en un entorn real -coneguts com a ‘sandbox’- és un altre dels pilars que estan contribuint a impulsar la CPI en les entitats locals i el sector públic.

“Des de la Generalitat estem finançant cinc iniciatives d’esta classe en entitats públiques i ajuntaments, després de la incorporació d’Alboraia, que s’especialitzarà en solucions en l’àmbit de les indústries culturals i el turisme”, ha dit.

Durant la seua visita al Fòrum de CPI, Cortés ha mostrat el seu suport als agents de l’ecosistema valencià d’innovació presents en este esdeveniment internacional, com ara Fundeun, els ajuntaments d’Alcoi i València, la Fundació per al Foment de la Investigació Sanitària i Biomèdica de la Comunitat Valenciana (Fisabio) o l’empresa tecnològica MySphera.

Els primers opten juntament amb la mateixa Generalitat al guardó a la millor iniciativa de formació per a la demanda en els Premis de la Ruta CPI, que convoquen el Ministeri de Ciència, Innovació i Universitats i el CDTI, pel programa d’activació de la compra pública d’innovació en la Comunitat Valenciana.

Per la seua banda, els ajuntaments de València i Alcoi han presentat les respectives experiències de ‘sandbox’ urbà, mentres que Fisabio ha testat el projecte Escape CPI, una experiència de joc d’escapada educatiu i portàtil per a impulsar la capacitació en CPI de l’ecosistema innovador en salut.

La pime MySphera, especialitzada en el desenrotllament de tecnologies intel·ligents que milloren l’eficiència i agilitat en l’atenció sanitària, ha exposat la seua experiència en les iniciatives de compra pública precomercial a la Unió Europea.

Fecha: 20/11/2025